افغانستان پاکستان نه دامنيت په ټينگښت کې د مرستې ته ليواله دى
د شورو په ورځ په پلازمينه اسلام اباد کې خبريالانو سره دخبرو په مهال پخواني افغان صدر وويل افغانستان د اوږدو جگړو او گړکيچونو څخه وروستو اوس دامن په لاره سفر پيل کړى دى 
په افغانستان کې دامن د ټينگښت اؤ د مخالفينو سولې ته د راگرځولو لپاره د ټاکل شوې امنيتي شورا د مشر اؤ پخواني افغان صدر پروفيسر برهان الدين رباني په مشرۍ پاکستان ته ورغلي پينځلس کسيز هئيت د شورو په ورځ په پلازمينه اسلام اباد کې دپاکستان دننه دبهرنيو چارو دپاره د وزير ملک عماد خان سره ليدلي اؤ دپاکستان اؤ افغانستان ترمينځ د غوره تعلقاتو په بيلابيلو اړخونو يې ورسره خبرې کړي دي. دافغانستان دننه دامن دټينگښت اؤ د مخالفينو سولې ته د راگرځولو دپاره د جوړې شوې امنيتي شورا دمشر ټاکل کيدو څخه وروستو دا پاکستان ته دښاغلي رباني وړومبى سفردى. ټاکل شوې ده چې دخپل پينځلسيز هئيت په ملتيا به ښاغلي برهان الدين رباني دپاکستان جمهور رئيس اصف علي زرداري، وزيراعظم سيد يوسف رضاگيلاني اؤ نورو لوړ پوړو حکومتي مشرانو سره هم ويني. د شورو په ورځ په پلازمينه اسلام اباد کې خبريالانو سره دخبرو په مهال پخواني افغان صدر وويل افغانستان د اوږدو جگړو او گړکيچونو څخه وروستو اوس دامن په لاره سفر پيل کړى دى اؤ په سيمه او افغانستان کې امنيت د ټينگښت په لړکې دپيل شوؤ هڅو لۀ مخې ورور گاونډي هيواد پاکستان ته دافغانستان دامنيتي شورا دمشرانو دغه سفرښايي چې افغانستان اوس دامن د ټينگښت دپاره لارې گودرې گوري. دامنيتي شورا مشر وويل دافغانستان حکومت په دې پوهيږي چې جگړو ته دوام ورکول دستونزو دهواري لاره نه ده بلکې ددغه لارې وضعيت نور هم خرابيږي. هغه وويل د شوروي اتحاديې په مهال چې پاکستن دافغان اولس سره کومې مرستې کړې وې اؤ لکونه افغانان يې پخپله خاور ميلمانۀ کړي وؤ نن ټول افغان اولس په هغې دپاکستان مننه کوي. نوموړي پاکستاني مشرانو سره خپله ترسره شوې ليدنه گټوره وگرځوله او وئ ويل هيله لري افغانستان کې دامنيت دټينگښت په لړکې به دپاکستان حکومت او اولس دافغانستان مرسته وکړي. دهغه وينا وه د افغانستان دبيا وداني،اقتصادي پرمختيا،دوه اړخيزه سوداگري اؤ د ترکمستان له لارې پاکستان ته د گاز د نل تيرونې په تړونونو لاسليکونه دپاکستان لۀ لوري اخستل شوي هغه گامونه دي چې افغانستان ورته د قدر په سترگه گوري. دپاکستان دننه دبهرنيو چارو وزير عماد خان دافغان هيئت سره خبرې اترې زياتې گټورې گرځولي چې پکې دتيرو دريوؤ کلونو په مهال دوه اړخيزه مرستې ته دودې ورکولو گامونو او تړونونو جاج اخستل شوى. پاکستاني وزير وويل دهغه هيواد دافغانستان په مشرۍ کيدونکو امن هڅو کې دمدد لپاره تيار دى. مونږ غواړو چې لوړپوړي امن کونسل ته پخپل مقصد کې کاميابي ترلاسه شي او دپاکستان حکومت ددې دريځ پخلى کوي چې مونږ دافغانستان سيمه ييزې خپلواکۍ ته درناوى لرو او دخپل گاونډي هيواد په کورنيو معاملو کې دعدم مداخلت په تگلاره قائم يو. په افغانستان کې طالبانو سره دسياسي جوړ جاړي امکاناتو دجاج اخستو لپاره صدر حامد کرزي اعلي امن کونسل جوړولو اعلان تير کال کړى ؤ خو په اکتوبر کې دخپلو هلو ځلو شروع کولو څخه تر دې مهاله دتندلارو سره دجوړجاړي په لړ کې دڅه رقم پرمختگ اعلان نۀ دى شوى. په دغه کونسل کې 70ؤ کسانو ته استازيتوب ورکړل شوى خو پکې دعبدالرب رسول سياف او شير محمد اخونزاده پشان لانجمنو کسانو د گډون له امله دغه کونسل پخپله په افغانستان کې دتنقيد هدف جوړ شوى دى.